Hy het op 87-jarige ouderdom sy outobiografie, Enduit vir ŉ onafhanklike Namibië, bekend gestel nadat hy meer as drie dekades lank voltyds betrokke was by die politiek van Suidwes-Afrika en later Namibië.
Hy het die politiek in 1960 betree toe hy lid van die Wetgewende Vergadering onder die Nasionale Party van Suidwes-Afrika geword het.
In sy outobiografie beskryf hy hoe hy aanvanklik die beginsels van die Nasionale Party onderskryf het, maar mettertyd tot ander insigte gekom het. Dit het tot sy uittrede uit die Nasionale Party en die stigting van sy eie party, die Republikeinse Party, gelei.
Mudge het Desember 2016 ŉ eredoktorsgraad van die Universiteit Stellenbosch (US) ontvang vir sy lewenslange toewyding en verbintenis tot Namibiese politiek. Die US het destyds gesê Mudge het ŉ deurslaggewende rol gespeel in die oorgang van die voormalige Suidwes-Afrika na ŉ veelparty-demokrasie vir alle burgers.
“Sy onblusbare leierskap in diens van sy land, sy innovasie op soek na alternatiewe politieke oplossings vir Namibië en sy ongelooflike oorgangsbestuursvaardighede is alles eienskappe wat die universiteit erken het toe hy as kandidaat vir die eredoktorsgraad benoem is,” het die US toe gesê.